2020 के अंतिम दिन कोरोना के आंकड़े, एक्टिव केस घटकर 257656 बचे
स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस के 21822 नए मामले दर्ज किए गए हैं और अब देश में कुल कोरोना मामले 10266674 तक पहुंच गए हैं
नई दिल्ली। साल 2020 पूरी तरह से कोरोना वायरस की भेंट चढ़ गया है और आज 2020 के अंतिम दिन स्वास्थ्य मंत्रालय की तरफ से जारी हुए कोरोना वायरस के आंकड़ों के मुताबिक देश में अब कोरोना के एक्टिव मामले लगातार घट रहे हैं और साथ में कोरोना से ठीक होने वाले लोगों की संख्या लगातार बड़ती जा रही है। स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस के 21822 नए मामले दर्ज किए गए हैं और अब देश में कुल कोरोना मामले 10266674 तक पहुंच गए हैं।हालांकि कुल कोरोना मामलों में 9860280 लोग ऐसे हैं जो पूरी तरह से ठीक हो चुके हैं और पिछले 24 घंटों के दौरान भी देश में 26139 लोग ठीक हुए हैं। अब देश में कोरोना के एक्टिव मामले घटकर सिर्फ 257656 रह गए हैं, पिछले 24 घंटों के दौरान भी देश में कोरोना के एक्टिव मामलों में 4616 की कमी आई है।हालांकि कोरोना की वजह से जान गंवाने वालों का आंकड़ा अभी उतना कम नहीं हुआ है। केंद्रीय स्वास्थ्य मंत्रालय की तरफ से जारी किए गए आंकड़ों के मुताबिक पिछले 24 घंटों के दौरान देशभर में कोरोना की वजह से 299 लोगों की जान गई है और अबतक कोरोना की वजह से देश में कुल 148738 लोगों की मृत्यु हो चुकी है।कोरोना मरीजों की पहचान के लिए सरकार की तरफ से टेस्टिंग को लगातार बढ़ाया जा रहा है। देशभर में रोजाना भारी संख्या में कोरोना टेस्ट हो रहे हैं। भारतीय आयुर्विज्ञान अनुसंधान परिषद (ICMR) के अनुसार बुधवार को देशभर में 11.27 लाख से ज्यादा कोरोना टेस्ट हुए हैं और देश में कुल टेस्टिंग का आंकड़ा 17.20 करोड़ को पार कर गया है।वैश्विक स्तर पर कोरोना वायरस के मामलों की बात करें तो दुनियाभर में कुल मामलों का आंकड़ा बढ़कर 8.30 करोड़ के पार पहुंच गया है, अबतक दुनियाभर में कोरोना वायरस की वजह से 18.12 लाख से ज्यादा लोगों की मौत हो चुकी है। हालांकि पूरी दुनिया में 5.88 करोड़ से ज्यादा लोग कोरोना वायरस से ठीक भी हो चुके हैं। दुनियाभर में कोरोना वायरस के सबसे अधिक मामले अमेरिका में हैं जहां पर 2 करोड़ से ज्यादा केस सामने आ चुके हैं और 3.50 लाख से ज्यादा लोगों की जान जा चुकी है। इसके बाद भारत का स्थान है और भारत के बाद तीसरे नंबर पर ब्राजील है जहां पर 76.19 लाख मामले सामने आए हैं और 1.93 लाख से ज्यादा लोगों की जान गई है। चौथे नंबर पर रूस है जहां पर 31.31 लाख कोरोना मामले दर्ज किए जा चुके हैं और 56 हजार से ज्यादा लोगों की जान गई है। पांचवें नंबर पर फ्रांस है जहां पर 26 लाख मामले आ चुके हैं और 64 हजार से ज्यादा की जान गई है।